Заедно с това, журналистите отбелязват, че Кончита далеч не е първата „нетрадиционна“ на Евровизия. През 1998 г. конкурсът е спечелен от транссексуалната Дана Интернешанъл с песента „Diva“, която по-късно става хит, а през 2002 г. триото drag queen „Sestre“ от Словения заема само 14-о място. През 2007 г. Верка Сердючка взима второ място, а датският травестит DQ даже не отива на финал. Някои напомнят и за лесбийския дует „Тату“, а също и за други изпълнители, които не скриват своята сексуална ориентация – Клиф Ричард и Мария Шерифович (която си признава, че е бисексуална). По повод коментарите, че победата ѝ се дължи на откритата ѝ хомосексуалност, много наблюдатели припомнят за провала на Дъстин Индюк през 2008 г. и победата на Lordi през 2006 г., което доказва, че ексцентричният външен вид не гарантира победа.